ઈસવી સન 1908માં લોકમાન્ય બાળગંગાધર ટિળકે પૂનાથી પ્રગટ થતા પોતાના દૈનિક પત્ર ‘કેસરી’માં એક તંત્રીલેખ લખ્યો. અઢીસો વરસ પહેલાં શિવાજીએ અફઝલ ખાનને વાઘ-નખથી મારી નાખ્યો એનો બચાવ કરતા આ લેખમાં ટિળકે તત્કાલીન બ્રિટિશ સરકારને પણ અફઝલ ખાન સાથે સરખાવી હતી. આ લેખને રાજદ્રોહી ગણીને સરકારે ટિળકની ધરપકડ કરી અને કોર્ટમાં કેસ ચાલ્યો. આ કેસનો બચાવ કરનાર વકીલોમાં મહમ્મદ અલી ઝીણા તો હતા, પણ દાવર નામના બીજા એક પારસી વકીલ પણ હતા. અદાલતે ટિળકને રૂપિયા પચાસ હજારના જામીન ઉપર છોડ્યા. આ પચાસ હજાર આજે મામૂલી રકમ લાગે છે, પણ ત્યારે એની કિંમત લાખો નહિ, કરોડોમાં થઈ ગણાય. દ્વારકાદાસ ખીમજી નામના કચ્છથી રોટલો કમાવા દોરી લોટો લઈને મુંબઈ આવેલા અને નેપિયન સી રોડ ઉપર અઢળક જાહોજલાલીમાં વસતા એક વેપારી ગૃહસ્થે આ પચાસ હજાર રૂપિયા ભરીને ટિળકને જામીન ઉપર છોડાવ્યા.